Bloedoortapping gee 'nuwe lewe' aan spoegkobra-slagoffer | Maroela Media
Dawid du Plessis in die hospitaal. Foto: Via Facebook / Pray for Dawid
Só sê die ma van klein Dawid du Plessis, die vyfjarige seun van Limpopo wat voorverlede week deur 'n Mosambiekse spoegkobra gepik is en tans in 'n Pretoriase hospitaal aansterk.
Dawid is sedertdien uit die waakeenheid na 'n gewone saal oorgeplaas, maar was heeltyd moeg, slaperig en het nie na wense geëet nie.
"Hy was al vier keer vir operasies en moet Maandagmiddag nog 'n operasie ondergaan waar sy wond skoongemaak en daar gekyk gaan word of sy infeksie onder beheer is," het Retha Maandagoggend aan Maroela Media gesê.
Retha het gesê Dawid se bloedgroep is A+ en dat mense wat bloed skenk, moet besef hulle red lewens.
"Dawid moes oor die naweek 'n bloedoortapping kry en 'n mens kan sien hoe 'n groot verskil dit gemaak het. Voor die bloedoortapping was hy baie pap en lus vir niks nie, nou praat hy weer baie, kyk DVD's en speel met sy karretjies. Hy was Sondag ook vir die eerste keer weer in die buitelug nadat die slang hom gepik het en het die helfte van 'n sjokolademelkskommel gedrink. Sy eetlus is egter nog nie wat dit moet wees nie."
Dit is nog nie duidelik hoe lank Dawid nog in die hospitaal behandeling sal moet ontvang nie. "Dit hang alles maar af van vandag se operasie."
Retha gee private onderrig vir Dawid en sy sussie. Hy was twee dae besig met graad R toe die slang hom gepik het. Retha sal met Dawid se skoolwerk voortgaan wanneer hulle weer terug by die huis is.
Marius Benade, 'n boesemvriend van die gesin, het 'n beroep op die publiek gedoen om die gesin finansieel by te staan met Dawid se mediese koste aangesien die gesin nie 'n mediese fonds het nie en van skenkings afhanklik is vir sy behandeling. Klik hier vir die bankbesonderhede.
Dawid du Plessis en sy ma Retha. Foto: Via Facebook / Pray for Dawid
Dawid du Plessis en sy pa Philip. Foto: Via Facebook / Pray for Dawid
Ai seun – ek kan net se sterkte aan jou en jou gesin en famielie.
Liewe Jesus is by julle!
Ek volg al die nuus oor klein Dawid van die begin af. Ek wil graag vir almal wat die berig lees vra om `n bydrae te maak, al is dit klein alle bietjies saam maak baie. Ons kan hierdie familie help. Dankie